Naisaruno ti pannakabuangay dagiti Turnout Service Area Group (TSAG) iti 14 a barangay a masakupan ti irigasion tapno mabukel dagiti Irrigator’s Association (IA) a nairehistro kalpasanna iti Securities and Exchange Commission (SEC) idi Tawen 2013.
Sakbayna, nakikoordinar ni Mr. Ronald Bersola, Institutional Development Officer ti NIA-Irrigation Management Office (IMO) ken makasakup iti Gaco Irrigation Project (GIP), Brgy. Cacadiran, Cabugao, Ilocos Sur kadagiti opisiales dagiti nadakamat a barangay agraman dagiti asosasion ti mannalon ket naorganisar ti TSAG ken napederasion dagiti mangbukel ti IAs.
Idi Hunio 10, 2013, narugian ti seminar iti “Capability Enhancement Training in Managing the Irrigation System (CETMIS). Pinagyamanan ni Mr. Elpidio Sonido, Magarang IA President ta naikkanda iti adal no kasano a tamingenda iti operasion ken mentenansia ti kanal ken iti panagpadanumda babaen iti panangtarabay ti Opisina ti NIA (ISIMO)-Sta. Maria, Ilocos Sur nga idauluan ni Engr. Adriano F. Amano, MPA, Division Manager A.
Inlawlawag ni Mr. Bersola ti akem ti TSAG a mabukel a kas sanga ti IA tapno naannayas ti operasion ken mentenansia ti kanal apaman nga agoperar.
Nabuangay met ti System Management Committee (SMC), kangrunaan a Komite a katinnulong ti Gaco National Irrigation System (GNIS) a mangtarawidwid iti Operation and Maintenance iti maserbisyuan a barangay ti ili iti Cabugao, Ilocos Sur idi Mayo 2014.
Nagatendar idi dagiti Opisiales dagiti tallo nga umuna a nabuangay nga Irrigator’s Association (IA) kabayatan iti pannakatarimaan dagiti pasilidad ken istraktura iti nasao a pagpadanuman a kas iti Magarang Farmer’s Irrigators Association, Cuancabal-Nangaraban IA ken ti Rizal-Baclig IA.
Naaramid ti panagsanay iti Financial Management Seminar dagiti mannalon a masakupan ti NIA-Gaco National Irrigation Project (NIP) kadagiti Barangay ti Nagsincaoan, Cacadiran, Arnap, Lipit ken Cuancabal, Cabugao, Ilocos Sur iti Function Hall, NIA-Gaco-NIP Building, Sitio Cabaroan, Brgy. Cuancabal, Cabugao, Ilocos Sur iti dayta met la a Tawen 2014.
Innayon ni Mr. Bersola a kasapulan a matun-oyan dagiti plano ti Ahensia a pannaka-organisar dagiti maseknan nga IAs tapno adda kakinnoordinarda iti pannakaiwayat ti konstruksion dagiti kanal iti masakupan dagiti nadakamat a barangay ken katinnulongda iti panagoperar ti kanal.
Ti pannakaorganisar ken pannakapatibker dagiti Irrigator’s Associations (IAs) ket paset iti panagoperar ti Gaco Irrigation Project (GIP) a nagun-od a proyekto ti ili a Cabugao babaen iti panagkammayyet ti LGU-Cabugao nga idauluan ni Mayor Edgardo “Ediboy” S. Cobangbang, Jr. ken ti Departamento ti Agrikultura (DA) kasta metten iti National Irrigation Administration (NIA) a mangbenepisiar kadagiti barangay ti ili a kas iti Brgys. Cacadiran, Nagsincaoan, Cuantacla, Lipit, Arnap, Cuancabal, Turod-Patac, Bonifacio, Quezon, Rizal, Baclig, Sagayaden, Pila, Dardarat ken Alina-ay.Ti Gaco NIS ket addaanen iti 1,068 Ektaria a manamnama a kalawa ti matalon nangruna iti Wet Season Crop (Hunio-Nobiembre) iti kada Tawen a suksukayen met ti 1,700 a bilang ti mannalon. Daytoy ket buklen iti innem nga Irrigator’s Association (IAs) ken 32 a Turnout Service Area Group (TSAG) a mamagkaysa ti pamurosanda a kanal iti pagpadanumanda kadagiti pagtatalonanda. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn